《次韵谢遁翁吴山长孔昭三首》
元代·方回

笔追古作未云赊，正始遗音到永嘉。
谏列合骑沙苑马，从臣宜赐壑源茶。
吟边彭泽先生柳，梦里长安进士花。
不朽故知非爵位，文章海内旧名家。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。